هوكّايدو (ب جاپونية:北海道,hokːaidoː)، وكاتعني "الطريق ديال بحر الشمال"، و كانت كاتسمى زمان اِزو ولّا ييزو، هي الجزيرة الشمالية ما بين الجزاير الربعة الكبار ديال جاپون، و رسميًا، هوكايدو كاتشكل فنفس الوقت عمالة و جهة، عاصمتها هي مدينة صاپّورو، و فالجزيرة عايشين بعض الناس من الآينو، اللي هما السكان اللولين ديال كتيرة جزاير جاپون. هوكايدو كاينة فالشمال ديال الجبّان، قريبة من سيبيريا، و ضاير بها البحر الهادي من الشرق و بحر الجبّان من الغرب و بحر اوخوتسك من الشمال، ومفارقة مع جزيرة هونشو بالبوغاز ديال تسوݣارو. 71% من الجزيرة عامر غيب، و 16% اراضي فلاحية. عمالة هوكايدو داخلة فيها بزاف ديال الجزاير آخرى بحال ريشيري و اوكوشيري و ريبون. هوكايدو معروفة بصيافها الباردين و الجافّين (حاجة اللي كاتخلّي بزاف ديال السياح يزورو) و شتاواتها الصعاب، الحرارة المتوسطة فشهر غشت كاتكون فجوايه 22 °C ، و فشهر يناير كاتكون ما بين -4 °C  و -12 °C،على حساب خط العرض و العلو ديال كل بلاصة. الجزيرة فيها شلا رعدات دياول التلج اللي كايجيو من سيبيريا.